ଖ୍ରୀଷ୍ଟୀୟ ଚତୁର୍ଥ ଶତାବ୍ଦୀର ମଧ୍ୟଭାଗରେ ଓ ନଳମାନଙ୍କ ରାଜୁତି ସମୟରୁ ପ୍ରାଚୀନ କୋଶଳ ଓ କାନ୍ତାରରେ ଶୈବ ପରମ୍ପରା ଲୋକପ୍ରିୟତା ହାସଲ କରିଥିଲା । ମାରାଗୁଡ଼ାରେ ହୋଇଥିବା ସଦ୍ୟ ପ୍ରତ୍ନତାତ୍ତ୍ୱିକ ଖନନରୁ ଖ୍ରୀ. ୪ର୍ଥ ବା ୫ମ ଶତାବ୍ଦୀର ଶୈବବିହାର ଆବିଷ୍କୃତ ହୋଇଛି । ତ୍ରିଶୂଳ ପାହାଡ ନିକଟରେ ହୋଇଥିବା ଖନନରୁ ଏକ ବିରାଟ ପ୍ରଚୀନ ଶୈବ ଧାର୍ମିକ ସ୍ଥଳର ପରିଚୟ ମିଳିଛି । ଏଥିରେ ମନ୍ଦିର ସହିତ ଆଖପାଖରେ ବାସଗୃହ, ଆମୋଦପ୍ରମୋଦ ସ୍ଥଳ, ଉଦ୍ୟାନ ଇତ୍ୟାଦି ରହିଥିଲା । ଶୈବାଚାର୍ଯ୍ୟମାନେ ବିଭିନ୍ନ ପ୍ରାନ୍ତରୁ ଏଠାକୁ ଆସି କିଛି ସମୟ ଅତିବାହିତ କରି ଧର୍ମଚର୍ଚ୍ଚା ଓ ଜ୍ଞାନ ବିତରଣ କରୁଥିଲେ । ଶାକ୍ତ ପରମ୍ପରାର ପ୍ରଚଳନ ପରେ ଶୈବ ପରମ୍ପରରେ ଏକ ନୂତନତ୍ୱ ଦେଖାଦେଲା । ପଞ୍ଚମ ଶତାବ୍ଦୀର ଏକ ମୋହରରେ ରହିଥିବା ଲେଖରୁ ଜଣାପଡେ ଯେ ଧୀମତିଶ୍ୱର ଏଠାକାର ଶୈବାଚାର୍ଯ୍ୟ ପ୍ରମୁଖ ବା ଏହି ବିହାରର ମୁଖିଆ ପଦରେ ଥିଲେ । ଖନନରୁ ଆହୁରି ଦୁଇଟି ପ୍ରାଚୀନ ମନ୍ଦିରର ପରିଚୟ ମଧ୍ୟ ମିଳିଛି । ପ୍ରତ୍ନତାତ୍ତ୍ୱିକ ଅନୁସନ୍ଧାନରୁ ଅନୁମାନ କରାଯାଏ ଯେ ମାରାଗୁଡ଼ା ଉପତ୍ୟକାର ଶୈବବିହାରଗୁଡିକୁ ବାକାତକ ବା ଶରଭପୁରୀୟଙ୍କ ପରି ବୈଷ୍ଣବ ଅନୁପ୍ରବେଶକାରୀ ଓ ବିଦେଶୀମାନେ ଆକ୍ରମଣ କରି ନଷ୍ଟ କରିଦେଇଥିଲେ ।

ଶୈବ ପରମ୍ପରା
ଶାକ୍ତ ପରମ୍ପରା
ପୌରାଣିକ କାଳ
ପ୍ରତ୍ନତାତ୍ତ୍ୱିକ ତଥ୍ୟ